স্কলারশিপের কাহিনীটা মারাত্মক। আমি জানি না অন্যরা কী ভাবে। কিন্তু ওই সময় বাংলাদেশ আমার জন্য বেহেশত। বিজয়, নতুন দেশ। কী সব নিউজিল্যান্ড থেকে স্কলারশিপ! কে যায়, এত সুন্দর দেশ থেকে? নিউজিল্যান্ড থেকে স্কলারশিপ দিছে আর্ট কলেজে। এর মধ্যে আর্ট কলেজ থেকে দুটো অ্যাওয়ার্ড পেয়েছি। গোল্ড মেডেল। সুতরাং স্বাভাবিকভাবেই স্কলারশিপের তালিকায় আমার নাম গিয়েছে। আমি এক দিন আর্ট কলেজে যাচ্ছি, এমন সময় প্রিন্সিপাল স্যার আমাকে ডেকে বললেন, শাহাবুদ্দিন তোমার একটা ভালো খবর আছে। তারপর উনি বললেন, নিউজিল্যান্ডে তোমার নাম দিয়ে দিয়েছি। সাংঘাতিক সভ্য দেশ। আমি গেছি উল্টা খ্যাইপা। আমি বললাম, স্যার, আমার পারমিশন ছাড়া কেন নাম দিয়েছেন। স্যার বললেন, তোমার ভালোর জন্য দিলাম। আমি উনার মুখের ওপর বলে দিলাম যাব না। নিউজিল্যান্ড কোনো দেশ হলো! বাংলাদেশ হাজারগুণে বেটার। স্যার তো থতমত খেয়ে গেল। উনি শিক্ষামন্ত্রী ইউসুফ আলীকে টেলিফোন করে বললেন, শাহাবুদ্দিন নিউজিল্যান্ড যাবে না। ১৯৭৪ সালের দুর্ভিক্ষ নিয়ে আমি ১২টি ছবির প্রদর্শনী করলাম। সবগুলো বিক্রি হলো ২৭ হাজার টাকা। সেপ্টেম্বরের শেষ দিকে প্রধানমন্ত্রীর ত্রাণ তহবিলে ওই টাকা জমা দিতে গেলাম। অনেক মানুষের ভিড়। আমি বঙ্গবন্ধুর কাছে যেতেই আমার চুল ধরল। আমি বললাম কাকা এখানে আপনার জন্য একটি চেক আছে। চেক! উনি বললেন, এ টাকায় কী হবে রে। আমি বললাম, এরকম এক্সিবিশন করেছি, সেই ছবি বিক্রির টাকা। উনি বেশ অবাক হলেন। তুমি করেছ? তুই থেকে তুমি এসে গেল। তারপর বললেন, ‘এই টাকাটা তুমি তোমার বাবাকে দিয়ে দিও। ও সারা জীবন কষ্ট করেছে; এই টাকা দিয়ে আমার কিচ্ছু হবে না।’ আমি বললাম, না না তাহলে মানব না। যখন উনি চেকটা নিলেন তখন আমার দিকে আর তাকালেন না। ওই সময় উনি আমাকে বললেন, ‘তুই একবার সেক্রেটারিয়েটে আছিস তো।’ এক দিন গেলাম। সিকিউরিটি আমাকে ঢুকতে দিল না। বলল ভিতরে দুজন মন্ত্রী আছে। আমি বললাম কে কে? ওসমানী সাহেব আর ইউসুফ আলী সাহেব। আমি অপেক্ষা করছি। এর মধ্যে মহিউদ্দীন (বঙ্গবন্ধুর বডিগার্ড) দাঁড়াইয়া ছিল। ও হঠাৎ চা আনতে যায়। এই ফাঁকে ভিতরে ঢুকতে গেলাম। ও দৌড়ে এসে আমার হাত ধরে ফেলল। এর মধ্যে বঙ্গবন্ধু আমাকে দেখে বললেন, আয় আয়। আমি ভিতরে ঢুকে গেলাম। আমি পেছনে গিয়ে দাঁড়ালাম। তোফায়েল ভাই শুধু আমাকে সরে যেতে বলে। আমি সরি না। বঙ্গবন্ধু ফাইল সই করে ওসমানী সাহেব ও ইউসুফ আলী সাহেবকে বললেন, চা খাবেন। ওসমানী সাহেব বললেন, আমি চা খাব না, এখন যাই। বঙ্গবন্ধু বললেন, আপনার লোক। ওকে চেনেন। আমি ওসমানী সাহেবকে সালাম দিলাম। উনি আমি কোন সেক্টরে যুদ্ধ করেছি তা শুনলেন। উনি চলে গেলে ইউসুফ আলী সাহেব নিজ থেকেই বললেন, ‘শাহাবুদ্দিনকে আমরা এত আদর করি। ও আমাকে মানল না। অপমান করল। ওকে নিউজিল্যান্ডে স্কলারশিপ দিলাম, ও গেল না।’ বঙ্গবন্ধু বললেন, ‘কোথায় বললে তুমি?’ উনি বললেন, নিউজিল্যান্ড। বঙ্গবন্ধু বললেন, ‘নিউজিল্যান্ড একটা দেশ হলো?’ তারপর আমার দিকে তাকিয়ে বললেন, ‘শাহাবুদ্দিনকে পিকাসোর দেশে পাঠাতে হবে। যাবি, যাবা না! তুই জয়নুল আবেদিনের চেয়ে বড় হতে পারবি না! পিকাসোকে মার দিতে পারবি না! তোরা মুক্তিযুদ্ধ করে দেশ স্বাধীন করেছিস। পারবি। যা। প্যারিসে যাবি। একদিন বড় শিল্পী হবি।’ উনার কথা শুনে আমার শরীর ঘেমে গেল। ভাবলাম বঙ্গবন্ধু কয় কী! জয়নুল আবেদিনকে মার দিতে পারবি না। পিকাসোকে মার দিতে পারবি না! উনি আবার বললেন, ‘যাবি তো।’ আমি বললাম, নিশ্চয় যাব।